**ДОКЛАД**

За осъществените читалищни дейности през 2021г. в Народно читалище “Просвета 1940” с. Плачи дол, община Добричка

Читалището е първата българска културна институция. То комбинира в същността си всички дейности, които съхраняват, обогатяват и предават през поколенията българската просвета и култура. Читалищата се уповават на своите корени като национални, социални, културни, образователни и информационни организации и отговарят на предизвикателствата на днешния свят.

Народно читалище “Просвета 1940” в село Плачи дол разполага с човешки, материални, финансови и интелектуални ресурси. На постоянен трудов договор работят: читалищен секретар- библиотекар, оператор подпомагане на потребители и хигиенист.

Относно финансовите средства читалището разполага с 50дка земеделска земя, която е отдадена под аренда на “Коци- 57 ЕООД” и получава държавна субсидия за заплати и осигуровки.

Първата и основна дейност е библиотечната. Читалищната библиотека разполага с 5465 тома литература от различни области на знанието. Общо читателите за 2021г. са 47. Заетите библиотечни материали са 821 тома. Посещенията на библиотеката за изминалата година са 454.

Освен като хранилище на книги, читалището е място за социални контакти. Основен принос има фондация “Глобални библиотеки- България”. Благодарение на фондацията притежаваме 3 настолни компютъра и принтер/скенер, които могат да бъдат използвани от всеки желаещ.

Към читалището има сформирана женска певческа група за автентичен фолклор, състояща се от 15 жени на различна възраст. Групата взе участие в Регионалния преглед на художествената самодейност, предшестващ празника на Община Добричка, който през 2021г. се проведе на територията на нашето читалище. Групата взе участие във Фолклорен събор “Песни и танци от слънчева Добруджа- Дебрене 2021”. През месец август участвахме в II Национален 40-ти общински фолклорен събор “От Тимок до Вита” в с. Черни Вит, общ. Тетевен.

През лятната ваканция организирахме ежедневни уроци по народни танци с децата от селото.

През месец септември във фоайето на читалището направихме кът с автентични фолклорни мотиви, показващи бита на нашите предци. Подредихме и “Ретро музей”, който ни връща няколко десетилетия назад. През месец октомври представихме есенна изложба “Есен, златна есен”.

Поради сложната епидемиологична обстановка други събития не бяха организирани.

26.01.2022г.

с. Плачи дол